KIRJALLINEN KYSYMYS P-3113/00 esittäjä(t): Gerhard Hager (NI) komissiolle. Tuleva reaktio FSC-seurantatekstin muuttamiseen.



Virallinen lehti nro 151 E , 22/05/2001 s. 0067 - 0068



KIRJALLINEN KYSYMYS P-3113/00 esittäjä(t): Gerhard Hager (NI) komissiolle (27. syyskuuta 2000) Aihe: Tuleva reaktio FSC-seurantatekstin muuttamiseen Yhdysvaltojen Foreign Sales Corporations -menettelyä tullaan piakkoin muuttamaan kongressissa. Sen jälkeen ei voida verottaa ulkomailla tapahtuneesta myynnistä saatua tuloa. Yhdysvaltain valtionvarainministeriön valtiosihteerin Stuart Eizenstatin mukaan WTO:n sovitteluelin on todennut, että jäsenet voivat täysin vapaasti päättää, verottavatko ne näitä tuloja vai eivät. Arvoisa komission jäsen katsoo, että uusi menettely on myös vastoin WTO:n määräyksiä. Siksi kysyn komissiolta seuraavaa: 1. Jos Yhdysvaltain uusi vientimenettely todella tulee voimaan, aikooko komissio ryhtyä WTO-menettelyssä säädetyn 30 päivän määräajan kuluessa kauppapoliittisiin vastatoimiin EY:n perustamissopimuksen 133 artiklan mukaisesti? 2. Jos aikoo, miten komissio aikoo valvoa EU:n etuja? 3. Mitkä tuotteet tai yritykset kuuluisivat näiden toimien piiriin? 4. Mitä muita toimia komissio pitäisi mahdollisina vaihtoehtoina EY:n perustamissopimuksen 133 artiklan mukaisille kauppapoliittisille suojatoimille? 5. Katsooko komissio, että Euroopan unionin yksittäisten jäsenvaltioiden toimivallassa on määrätä itse tulojen verotuksesta? 6. Jos ei, miten komissio perustelee oikeudellista kantaansa? Pascal Lamyn komission puolesta antama vastaus (7. marraskuuta 2000) Maailman kauppajärjestön WTO:n sovitteluelimen hyväksymistä WTO:n paneelin ja vetoomuselimen raporteista ilmenee, että Yhdysvaltojen nykyinen foreign sales corporations -lainsäädäntö (FSC) merkitsee WTO:n sopimuksissa kiellettyä vientitukea yhdysvaltalaisille viejille. Yhdysvaltojen hallitus jätti heinäkuussa 2000 kongressille lakiehdotuksen FSC-säännösten korvaamiseksi, mutta ehdotuksessa ovat edelleen jäljellä pääasialliset WTO:n sopimusten vastaiset elementit, erityisesti vientituki. Ainoa keino, jolla yhdysvaltalaiset yhtiöt voivat hyötyä uuden lakiehdotuksen mukaisesta tuesta (verovapaudesta), on vienti. Kongressi ei kuitenkaan ehtinyt hyväksyä uutta lainsäädäntöä siihen määräaikaan, 1. lokakuuta 2000, mennessä, jonka WTO oli asettanut kielletyn tuen poistamiselle. Sen vuoksi määräaikaa on pyydetty jatkamaan kuukaudella. Koska Yhdysvallat ei noudata kansainvälisiä velvoitteitaan, yhteisön on ryhdyttävä muodollisiin toimenpiteisiin oikeuksiensa ja etujensa turvaamiseksi. Jotta tilanne ei kiristyisi, yhteisö ja Yhdysvallat sopivat kuitenkin 29. syyskuuta 2000 kiistan selvittelyn seuraavista vaiheista. 1. ja 2. WTO:n vientituki-ja tasoitustullitoimenpiteitä koskevan sopimuksen ja WTO:n riitojen ratkaisusta annettuja sääntöjä ja menettelyjä koskevan sopimuksen mukaan WTO:n jäsenen laiminlyödessä WTO-sopimuksen vastaiseksi todetun toimenpiteen saattamisen sopimuksen mukaiseksi tai suositusten ja sääntöjen noudattamisen muulla tavoin WTO:n määräämässä ajassa kärsimään joutunut osapuoli (tässä tapauksessa Euroopan yhteisö) voi pyytää WTO:lta lupaa ryhtyä vastatoimiin. Tällainen lupa on kuitenkin kiistaton ainoastaan silloin, kun se on myönnetty 30 päivän kuluessa noudattamiselle asetetun määräajan umpeutumisesta. Turvatakseen WTO-sopimusten mukaiset oikeutensa yhteisön on siis pyydettävä lupaa vastatoimien toteuttamiseen prosessin alkuvaiheessa. Lupa myönnetään, ellei Yhdysvallat pyydä vastatoimien määrää koskevaa välimiesmenettelyä. Siinä tapauksessa luvan antamista viivytetään kunnes välimiesmenettelyn tulokset on saatu. 3. Vastatoimien avulla on tarkoitus saada hävinnyt osapuoli poistamaan kielletty vientituki. Luettelo Yhdysvaltojen vientituotteista, joille voitaisiin määrätä korkeammat tullit, ei ole vielä valmistunut. 4. Ei tässä vaiheessa muita toimia. 5. ja 6. Välitön verotus on yhteisössä pääasiallisesti jäsenvaltioiden toimivaltaan kuuluva asia, mutta jäsenvaltioiden on toimittava perustamissopimuksessa (esimerkiksi syrjimättömyyden periaate) ja voimassa olevassa johdetussa oikeudessa (esimerkiksi osinkojen maksamista yhtiön sisällä koskeva direktiivi) niille asetettujen velvoitteiden mukaisesti. Parlamentin jäsenen esiin ottama asia on kuitenkin erilainen, koska siinä on kyse siitä, noudattaako WTO:n jäsen velvoitettaan olla myöntämättä vientitukea. FSC-kiistan kohteena oleva toimenpide on Yhdysvaltojen vientiä edistämään tarkoitettu tuki, joka on kielletty WTO-sopimusten mukaan. Se, annetaanko tuki tuloverovapautuksen muodossa tai esimerkiksi yhtiöille maksettavana tukena, on yhdentekevää WTO:n kannalta. Vetoomuselin on todennut, että WTO:n jäsen voi valita minkä tahansa verotusjärjestelmän, kunhan se soveltaa järjestelmää WTO:n velvoitteiden mukaisesti. Riippumatta valitsemastaan verotusjärjestelmästä jäsen ei noudata WTO:n velvoitteita, jos se antaa verotusjärjestelmänsä kautta viennin määrään sidottua tukea, jota sopimuksissa ei sallita.